讀酈生傳
作者：沈遼
朝代：宋

paragraphs: 秦人被塗炭，酈生自清狂。
暴吏不得加，髙懷信旁洋。
山東赤龍長，興嘯取功名。
馮軾下全齊，其身先就烹。
古人不輕死，何嘗貴其生。
顧已有所造，二途皆一征。
有誰憐是翁，欲以身狥榮。
未卒杯酒樂，蒼茫禍來嬰。
所懷奄不救，焉如監門清。
乃知謬厝置，視世已皆輕。
死者良可歎，世俗方營營。
至仁吾所師，但欲窮山耕。